Udlændingestyrelsen lukker yderligere fire asylcentre, der drives af Røde Kors. De fire centre har i alt plads til at indkvartere 950 personer.

Det oplyser styrelsen i en pressemeddelelse.

Årsagen er ifølge myndigheden, at antallet af asylansøgere, der er rejst til Danmark, gennem længere tid har ligget lavt.

- Indrejsetallet har fortsat med at være lavt hen over sommeren, og vi forventer ikke umiddelbart ændringer i tallene i den kommende tid.

- Vi lukker derfor de to centre i Dianalund samt Center Kalundborg og Center Korsør frem mod februar 2018, siger Thomas Mortensen, kontorchef i Udlændingestyrelsen, i pressemeddelelsen.

Der er i år allerede blevet lukket 21 centre, og med de nye lukninger er tallet nu oppe på 25.